Vrystaatse polisie aan eie genade oorgelaat(Argieffoto) Daar word jaarliks hand en mond belowe om die probleme met die Suid-Afrikaanse Polisiediens (SAPD) uit te stryk. Tog was daar tydens onlangse oorsigbesoeke aan sewe polisiestasies in die Vrystaat geen sigbare verbetering in die toestand van dié provinsie se polisiestasies nie. Leona Kleynhans, die DA se woordvoerder vir polisie in die Vrystaatse wetgewer, kan van dié treurige toestande getuig nadat sy onlangs oorsigbesoeke aan sewe polisiekantore in die Qwaqwa- en Phumelela-gebiede gedoen het. Sy vertel stukkende diensmotors staan al maande – indien nie jare nie – by sommige polisiestasies in die Vrystaat se werkswinkels geparkeer, terwyl sommige polisiestasies etlike duisende agterstallige dossiere, maar slegs een speurder het. Mobiele stasies is nodig, maar die mannekrag is nie daar om dié stasies te beman nie. “Polisiestasies in die Vrystaat moet maatskaplike dienste inroep om DNS-toetse op slagoffers van verkragting en seksuele aanranding te doen, aangesien hulle selde verkragtingstoetsstelle beskikbaar het. Vir vingerafdrukke en ander forensiese toetse moet die plaaslike misdaadrekordsentrum ontbied word.” Sy vertel ook dat sy tydens haar besoek aan die Phuthaditjhaba-polisiestasie begroet is met ’n stukkende heining van die polisiestasie se werkswinkel. Intussen word onderdele en enjins weggedra. (Argieffoto: SA Polisie) Die stasiebevelvoerder van die Warden-polisiestasie het tydens Kleynhans se besoek vertel dat hy al ’n jaar lank daar werksaam is. Tog het hy die afgelope jaar nog nooit ses van sy toegewese nege diensvoertuie met ’n oog gesien nie. Dié diensvoertuie is stukkend en staan geparkeer in die werkswinkel. Die polisiestasie leen nou ’n patrollievoertuig by die polisie in Harrismith. Om sake te vererger sit die polisiestasie in Warden met ’n agterstand van 1 366 dossiere en slegs een toegewysde speurder. Daar is ook geen steunpersoneel vir die speureenheid nie. Nog ’n speurder is by Phuthaditjhaba “geleen”. Kleynhans wys ook daarop dat die kritieke N3-hoofwegpatrollie-eenheid tussen Villiers en Harrismith opgeskort is. Dit laat ongeveer 70 kilometer tussen hierdie dorpe ongepatrolleer. “Dit is hier waar liggame uit voertuie gegooi word en kapings plaasvind,” verduidelik sy. “Sommige stasies is gelukkig om nog ’n paar aktiewe reserviste te hê wat sowat 10 jaar gelede gewerf is. Nuwe aansoeke is ingedien, maar geen antwoorde word van die provinsiale polisie ontvang nie. Personeel van die SAPD verkeer onder uiterste druk omdat hulle sonder die nodige hulpbronne moet presteer. Alle stasies rapporteer dat hulle mobiele stasies nodig het vir afgeleë of baie besige gebiede, hoewel hulle tans nie die mannekrag het om hierdie stasies te beman nie. Sy sê die skuld vir die vertraagde herstel van voertuie word gepak op die lang wagtydperke vir magtiging van Wesbank vir onderdele of die uitkontraktering van herstelwerk. “Groot herstelwerk word aan vyf diensverskaffers in Qwaqwa uitkontrakteer, maar stasies kla oor die gehalte van die werk wat gedoen is, want die voertuie is net ’n paar dae op die pad voordat dit weer onklaar raak.” Kleynhans sê nou die DA sal voortgaan om toesigbesoeke te doen en die minister van polisie sowel as die provinsiale polisiekommissaris aanspreeklik te hou vir hul volslae versuim om die SAPD in die Vrystaat behoorlik op te lei en van hulpbronne te voorsien. “Ons salueer die personeel wat probeer om gemeenskappe onder moeilike omstandighede te beskerm sonder enige ondersteuning van hul bestuur.”